- Mga Taga-Roma
- <
- 10
- >

10
1 Mga igsoon, dako gayod ang akong handom nga ang akong mga isigka-Judio maluwas, ug kini giampo ko sa Dios. 2 Makapamatuod ako nga kugihan sila sa pag-alagad sa Dios, apan dili sumala sa kamatuoran. 3 Kay wala sila masayod sa pamaagi sa Dios sa pagmatarong sa tawo. Nagtinguha hinuon sila sa ilang kaugalingong pamaagi ug wala nila sunda ang pamaagi sa Dios. 4 Wala sila makasabot nga ang Kasugoan natapos diha kang Cristo. Kay pinaagi sa gibuhat ni Cristo, ang matag-usa nga nagtuo kaniya mao lang ang gipakamatarong.
5 Mao kini ang gisulat ni Moises mahitungod sa pagpakamatarong pinaagi sa pagtuman sa Kasugoan: “Ang tawo nga nagtuman sa Kasugoan magkinabuhi sumala sa Kasugoan.”*Lev. 18:5 6 Apan mao kini ang giingon sa Kasulatan mahitungod sa pagpakamatarong pinaagi sa pagtuo: “Ayaw pag-ingon sa imong kaugalingon, ‘Kinsa ba ang moadto sa langit?’ ”†Deut. 30:12 (Ang buot ipasabot, sa pagpakanaog kang Cristo nganhi). 7 “Ayaw usab pag-ingon, ‘Kinsa ang mokanaog sa kinahiladman sa yuta?’ ”‡Deut. 30:13 (Ang buot ipasabot, sa pagkuha kang Cristo gikan sa mga patay). 8 Hinuon ang Kasulatan nag-ingon: “Ang pulong sa Dios haduol kanimo, anaa sa imong ngabil ug sa imong kasing-kasing.”§Deut. 30:14 Ug kining pulong sa Dios mao ang mahitungod sa pagtuo nga among ginawali: 9 kon isugilon mo nga si Jesus mao ang Ginoo ug nagtuo ka sa kinasing-kasing nga gibanhaw siya sa Dios gikan sa kamatayon, maluwas ka. 10 Kay ang tawo pakamatarungon sa Dios kon motuo siya sa kinasing-kasing. Ug kon mosugilon siya sa iyang pagtuo, maluwas siya. 11 Kay nag-ingon ang Kasulatan: “Ang nagtuo kaniya dili gayod maulawan.”*Isa. 28:16 12 Ug kini nga saad alang sa tanan, Judio man o dili Judio, tungod kay ang Ginoo, Ginoo sa tanan, ug naghatag siyag panalangin nga madagayaon sa tanan nga nagdangop kaniya. 13 Kay nag-ingon ang Kasulatan: “Si bisan kinsa nga motawag sa Ginoo maluwas.”†Joel 2:32
14 Apan unsaon nila pagdangop kaniya kon wala sila motuo? Ug unsaon man nila pagtuo kaniya kon wala sila makadungog mahitungod kaniya? Ug unsaon man nila pagkadungog kon walay mosugilon kanila? 15 Ug unsaon man paglakaw ug pagsugilon sa mga tigbalita kon wala sila ipadala? Sumala sa Kasulatan: “Pagkatahom gayod kon moabot ang mga nagsangyaw sa Maayong Balita.”‡Isa. 52:7
16 Apan dili ang tanan nagdawat sa Maayong Balita. Sama sa giingon ni Isaias, “Ginoo, kinsa ba ang mituo sa among giwali?”§Isa. 53:1 17 Karon makaingon kita nga ang tawo motuo lang kang Cristo kon makadungog siya sa mensahe mahitungod kaniya. Ug kining mensahe madungog lang kon adunay magtudlo niini. 18 Karon, nakadungog ba ang mga Israelinhon niini nga mensahe? Dili mahimo nga wala sila makadungog. Kay nag-ingon ang Kasulatan:
“Nadungog ang ilang tingog sa bisan asang dapit.
Ug ang ilang mga pulong milanog sa tibuok kalibotan.”*Sal. 19:4
19 Unsa man, wala ba sila makasabot? Dili mahimo nga wala sila makasabot. Kay sumala sa sinulat ni Moises nag-ingon ang Dios kanila:
“Pasinahon ko kamo sa mga tawo nga dili Israelinhon.
Pasuk-on ko kamo tungod kay ipakita ko ang akong kalooy
sa mga tawo nga wala makaila kanako.”†Deut. 32:21
20 Ug walay kahadlok nga misulti niini si Isaias:
“Nakaplagan ako sa mga tawo nga wala mangita kanako,
ug bisan wala sila mangutana mahitungod kanako,
nagpaila ako kanila kon kinsa ako.”‡Isa. 65:1
21 Apan mahitungod sa mga Israelinhon miingon siya:
“Nagpadayon ako sa pagpaabot kanila
nga mga gahig ulo ug mga masupilon nga mobalik sila kanako.”§Isa. 65:2

- Mga Taga-Roma
- <
- 10
- >

*10:5 Lev. 18:5

†10:6 Deut. 30:12

‡10:7 Deut. 30:13

§10:8 Deut. 30:14

*10:11 Isa. 28:16

†10:13 Joel 2:32

‡10:15 Isa. 52:7

§10:16 Isa. 53:1

*10:18 Sal. 19:4

†10:19 Deut. 32:21

‡10:20 Isa. 65:1

§10:21 Isa. 65:2

© 2009,2010,2014,2024 Biblica