- Amos
- <
- 1
- >

Ang Libro ni
Amos
1
1 Mao kini ang mensahe ni Amos, nga usa ka magbalantay sa mga karnero nga taga-Tekoa, mahitungod sa Israel. Gipadayag kini kaniya sa Dios duha ka tuig sa wala pa mahitabo ang linog, ug sa panahon nga si Uzias mao ang hari sa Juda ug si Jeroboam nga anak ni Joas mao ang hari sa Israel.
2 Miingon siya,
“Nagdahunog ang tingog sa Ginoo gikan sa Zion;*Zion: mao usab ang Jerusalem.
naglanog kini gikan sa Jerusalem.
Ug tungod niini nangalaya ang mga sagbot sa sibsiban
sa mga magbalantay sa mga karnero
apil ang mga tanom sa ibabaw sa Bukid sa Carmel.”
Ang Silot alang sa Nasod sa Siria
3 Mao kini ang gisulti sa Ginoo bahin sa Siria:
“Tungod sa padayon nga pagpakasala
sa mga taga-Damasco,†Damasco: mao kini ang kapital sa Siria ug nagrepresentar sa tibuok nasod sa Siria. silotan ko gayod sila.
Gipasipad-an nila pag-ayo‡Gipasipad-an nila pag-ayo: sa literal, Gigiok nila sa giokanang puthaw. ang mga taga-Gilead,
4 busa sunogon ko ang palasyo ni Haring Hazael
ug ang lig-ong mga bahin niini nga gipahimo sa iyang anak nga si Ben Hadad.
5 Gub-on ko ang pultahan sa Damasco
ug laglagon ko ang hari sa Walog sa Aven
ug ang hari sa Bet Eden.§Walog sa Aven…Bet Eden: mga dapit kini nga sakop sa Siria.
Bihagon ngadto sa Kir ang mga katawhan sa Siria.*Siria: sa Hebreo, Aram.
Ako, ang Ginoo, ang nag-ingon niini.”
Ang Silot alang sa Nasod sa Filistia
6 Mao kini ang gisulti sa Ginoo bahin sa Filistia:
“Tungod sa padayon nga pagpakasala sa mga taga-Gaza,†Gaza: usa sa mga nag-unang lungsod sa nasod sa Filistia, ug nagrepresentar kini sa tibuok nasod. silotan ko gayod sila.
Gibihag nila ang tanang mga tawo sa mga lungsod
ug gibaligya isip mga ulipon sa Edom,
7 busa sunogon ko ang mga paril‡sunogon ko ang mga paril: posible nga adunay bahin niini nga mga paril nga masunog o ang kalayo dinhi nagsimbolo sa kalaglagan. sa Gaza
apil ang lig-ong mga bahin niini.
8 Laglagon ko ang hari sa Ashdod ug ang hari sa Ashkelon,
ug silotan ko ang mga taga-Ekron.§Ashdod…taga-Ekron: mga dapit kini nga sakop sa Filistia.
Ang mga Filistihanon nga mabilin mangamatay usab.
Ako, ang Ginoong Dios, ang nag-ingon niini.”
Ang Silot alang sa Nasod sa Tiro
9 Mao kini ang gisulti sa Ginoo bahin sa Tiro:
“Tungod sa padayon nga pagpakasala sa mga taga-Tiro,
silotan ko gayod sila.
Gibaligya nila isip mga ulipon sa Edom
ang tanang mga tawo sa mga lungsod,
ug wala nila tumana ang ilang kasabotan
uban niining mga tawhana ingon nga managhigala.
10 Busa sunogon ko ang mga paril sa Tiro
apil ang lig-ong mga bahin niini.”
Ang Silot alang sa Nasod sa Edom
11 Mao kini ang gisulti sa Ginoo bahin sa Edom:
“Tungod sa padayon nga pagpakasala
sa mga taga-Edom, silotan ko gayod sila.
Gipanggukod nila ang ilang mga kadugo nga Israelinhon
ug gipangpatay, ug wala nila kini kaloy-i.
Dili gayod mawala ang ilang kasuko sa mga Israelinhon.
12 Busa sunogon ko ang Teman
apil ang lig-ong mga bahin sa Bozra.*Teman…Bozra: mga dapit kini nga sakop sa Edom.”
Ang Silot alang sa Nasod sa Ammon
13 Mao kini ang gisulti sa Ginoo bahin sa Amon:
“Tungod sa padayon nga pagpakasala
sa mga taga-Amon, silotan ko gayod sila.
Gipanglaplapan nila ang tiyan sa mga babayeng mabdos
sa Gilead aron lang maangkon kining yutaa.
14 Busa sunogon ko ang mga paril sa Raba†Raba: mao kini ang kapital sa Ammon.
apil ang lig-ong mga bahin niini.
Madungog ang pagsinggit sa ilang mga kaaway
nga nagsulong kanila nga daw naghaguros nga bagyo.
15 Bihagon ang hari sa Ammon
apil ang iyang mga opisyal.
Ako, ang Ginoo, ang nag-ingon niini.”

- Amos
- <
- 1
- >

*1:2 Zion: mao usab ang Jerusalem.

†1:3 Damasco: mao kini ang kapital sa Siria ug nagrepresentar sa tibuok nasod sa Siria.

‡1:3 Gipasipad-an nila pag-ayo: sa literal, Gigiok nila sa giokanang puthaw.

§1:5 Walog sa Aven…Bet Eden: mga dapit kini nga sakop sa Siria.

*1:5 Siria: sa Hebreo, Aram.

†1:6 Gaza: usa sa mga nag-unang lungsod sa nasod sa Filistia, ug nagrepresentar kini sa tibuok nasod.

‡1:7 sunogon ko ang mga paril: posible nga adunay bahin niini nga mga paril nga masunog o ang kalayo dinhi nagsimbolo sa kalaglagan.

§1:8 Ashdod…taga-Ekron: mga dapit kini nga sakop sa Filistia.

*1:12 Teman…Bozra: mga dapit kini nga sakop sa Edom.

†1:14 Raba: mao kini ang kapital sa Ammon.

© 2009,2010,2014,2024 Biblica