- Jeremias
- <
- 25
- >

25
Ang 70 ka Tuig nga Pagkabihag
1 Kini nga mensahe bahin sa katawhan sa Juda gihatag sa Ginoo kang Jeremias sa ikaupat nga tuig sa paghari sa Juda ni Jehoyakim nga anak ni Josia. Mao usab kini ang unang tuig sa paghari ni Nebucadnezar sa Babilonia.
2 Miingon si Propeta Jeremias ngadto sa tanang katawhan sa Juda ug sa tanang nagpuyo sa Jerusalem: 3 Sulod sa 23 ka tuig, gikan sa ika-13 nga tuig sa paghari sa Juda ni Josia, nga anak ni Amon hangtod karon, nakigsulti ang Ginoo kanako. Ug kanunay kong gisugilon kaninyo ang iyang gipanulti, apan wala gayod kamo mamati. 4 Ug bisan ug nagsigeg padala ang Ginoo kaninyo sa iyang alagad nga mga propeta, wala lang gihapon kamo magtagad o mamati. 5 Miingon ang Ginoo pinaagi sa iyang mga propeta, “Biyai na ninyo ang inyong daotang mga gawi ug mga binuhatan aron makapuyo kamo sa yuta nga gihatag ko kaninyo ug sa inyong mga katigulangan hangtod sa kahangtoran. 6 Ayaw kamo pag-alagad ug pagsimba sa ubang mga dios, ug ayaw ninyo ako pasuk-a pinaagi sa mga butang nga inyong hinimo, aron dili ko kamo silotan.”
7 Apan wala gayod kamo mamati sa Ginoo. Gipalagot gayod ninyo siya pinaagi sa mga butang nga inyong gihimo. Busa kamo mismo ang nagdala ug silot sa inyong kaugalingon. 8 Busa mao kini ang gisulti sa Ginoo nga Makagagahom, “Tungod kay wala kamo mamati sa akong gisulti, 9 tigomon ko ang mga katawhan sa amihan nga gipangulohan sa akong alagad nga si Nebucadnezar nga hari sa Babilonia. Sulongon nila kini nga yuta ug ang tanang lumulupyo niini, apil ang tanang nasod sa palibot. Laglagon ko kamo sa hingpit,*Laglagon ko kamo sa hingpit: ang Hebreo nga pulong nga gigamit dinhi nagkahulogan sa mga butang nga gihalad sa Ginoo pinaagi sa paghalad o paglaglag niini. ug malisang ang mga tawo nga makakita sa nahitabo kaninyo ug mahimo kamong talamayon. Oo, malaglag gayod kamo hangtod sa hangtod. 10 Undangon ko ang inyong pagsadya ug paglipay. Dili na madungog ang malipayong tingog sa bag-ong kasal. Wala nay maggaling ug trigo o mopasiga sa mga suga kon gabii. 11 Maawaaw kining tibuok yuta. Ug kining nasora ug ang mga nasod sa palibot niini moalagad sa hari sa Babilonia sulod sa 70 ka tuig.
12 “Apan pagkahuman sa 70 ka tuig, silotan ko ang hari sa Babilonia ug ang iyang katawhan tungod sa ilang sala. Himuon ko usab nga awaaw ang ilang nasod hangtod sa hangtod. 13 Ipahamtang ko sa ilang nasod ang tanang gisulti ko batok kanila ug sa ubang nasod, nga gisulti ni Jeremias ug nasulat niini nga libro. 14 Uliponon sila sa daghang mga nasod ug sa mga gamhanang mga hari. Baslan ko sila sumala sa ilang mga binuhatan.”
Ang Kopa nga Puno sa Kasuko sa Ginoo
15 Miingon kanako ang Ginoo, nga Dios sa Israel, “Kuhaa sa akong kamot kining kopa nga puno sa akong kasuko ug ipainom sa tanang kanasoran diin ka nako ipadala. 16 Kon makainom na sila niini, mobarag sila ug daw sa mabuang, tungod sa gira nga ipadala ko kanila.”
17 Busa gikuha ko ang kopa sa kamot sa Ginoo ug gipainom sa tanang kanasoran diin niya ako gipadala.
18 Gipainom ko ang Jerusalem, ug ang mga lungsod sa Juda, lakip ang ilang mga hari ug mga opisyal, aron mangalaglag sila. Kalisangan ang nahitabo kanila, tamayon ug panghimaraoton sila sama sa nahitabo karon.
19 Gipainom ko usab ang Paraon nga hari sa Ehipto, ang iyang mga opisyal, mga pangulo ug ang tanan niya nga katawhan, 20 apil na ang tanang dili Ehiptohanon nga nagpuyo didto.
Gipainom ko usab ang mga hari ug mga katawhan niining mosunod nga mga dapit: Uz, mga lungsod sa Filistia (nga mao ang Ashkelon, Gaza, Ekron, ug Ashdod), 21 Edom, Moab, Amon, 22 Tiro, Sidon, mga isla, 23 Dedan, Tema, Buz, mga layong dapit,†mga layong dapit: sa literal, ang mga nagpaputol sa ilang patilya. 24 Arabia, mga tribo nga nagpuyo sa disyerto, 25 Zimri, Elam, Media, 26 mga dapit sa amihan layo man o duol ug ang tanang gingharian sa kalibotan. Ug human nila, ang Babilonia‡Babilonia: sa Hebreo, Sheshak. na usab ang moinom.
27 Unya miingon ang Ginoo kanako, “Isulti niini nga mga nasod nga ako, ang Ginoo nga Makagagahom, ang Dios sa Israel, nag-ingon, ‘Sige, inom kamo sa kopa sa akong kasuko hangtod mangahubog kamo, magsuka, mangatumba, ug dili na makabangon pa, tungod sa gira nga ipadala ko kaninyo.’ 28 Kon dili sila moinom, ingna sila nga ako, ang Ginoo nga Makagagahom, nag-ingon: ‘Kinahanglang moinom gayod kamo! 29 Tan-awa! Gisugdan ko na gani ang pagpadala ug kalaglagan sa Jerusalem, ang siyudad nga akong gipili alang sa akong kadungganan, kamo pa kaha ang dili ko silotan? Silotan ko gayod kamo! Kay maggira ang tanang nasod sa tibuok kalibotan. Ako, ang Ginoo nga Makagagahom, ang nag-ingon niini.’
30 “Jeremias, isulti kanila ang tanan kong giingon, ug ingna sila:
“ ‘Daw liyon nga magngulob ang Ginoo gikan sa langit;
ang iyang tingog magdahunog gikan
sa iyang balaan nga pinuy-anan.
Mongulob siyag kusog ngadto sa iyang katawhan.
Mosinggit siya sa tanang nagpuyo sa kalibotan
sama sa tawo nga nagsinggit samtang gapuga ug ubas.
31 Ang iyang tingog mabatian sa tibuok kalibotan,§tibuok kalibotan: sa literal, kinatumyan sa kalibotan.
kay akusahan niya ang mga nasod.
Hukman niya ang tanang katawhan,
ug pamatyon ang mga daotan sa gira.
Ako, ang Ginoo, ang nag-ingon niini.’ ”
32 Nagpadayon sa pag-ingon ang Ginoo nga Makagagahom,
“Pangandam kamo! Ang kalaglagan moabot sa mga kanasoran
sama sa makusog nga bagyo
nga naggikan sa pinakalayong bahin sa kalibotan.”
33 Nianang adlawa ang gipamatay sa Ginoo magkatag sa tibuok kalibotan. Walay magsubo, mohipos, o molubong kanila. Mahisama sila sa tae nga magkatag sa yuta.
34 Pagminatay kamong mga pangulo.
Ligid kamo sa abo sa pagpakita sa inyong kasubo.
Kay miabot na ang adlaw
nga pamatyon kamo nga daw mga karnero.
Madugmok kamo
ug makatag sama sa mahalon nga sudlanan.
35 Wala gayod kamoy dapit
nga kaikyasan o kadangpan.
36 Mabati ang inyong mga paghilak ug pagminatay,
kay gilaglag sa Ginoo ang inyong nasod.
37 Tungod sa hilabihang kasuko sa Ginoo,
ang malinawong mga sabsabanan mahimong disyerto.
38 Ang Ginoo sama sa liyon nga mibiya
sa iyang tago-anan.
Maawaaw ang inyong yuta tungod sa gira
ug tungod sa labihang kasuko sa Ginoo.

- Jeremias
- <
- 25
- >

*25:9 Laglagon ko kamo sa hingpit: ang Hebreo nga pulong nga gigamit dinhi nagkahulogan sa mga butang nga gihalad sa Ginoo pinaagi sa paghalad o paglaglag niini.

†25:23 mga layong dapit: sa literal, ang mga nagpaputol sa ilang patilya.

‡25:26 Babilonia: sa Hebreo, Sheshak.

§25:31 tibuok kalibotan: sa literal, kinatumyan sa kalibotan.

© 2009,2010,2014,2024 Biblica