- Amos
- <
- 3
- >

3
1 Kamong mga taga-Israel, kansang mga katigulangan gipagawas ko gikan sa Ehipto, pamatia ninyo kining giingon ko batok kaninyo:
2 “Sa tanang mga katawhan sa tibuok kalibotan
kamo lang gayod ang akong gipili
nga mahimong akong katawhan.
Busa silotan ko kamo tungod
sa tanan ninyong mga sala.”
Gitugot sa Dios ang Buluhaton sa mga Propeta
3 Magkuyog ba ang duha ka tawo sa pagpanglakaw
kon wala sila magsabot?
4 Mongulob ba ang liyon sa lasang
kon wala siyay tukbonon?
Ug mongulob ba siya sa iyang tago-anan
kon wala siyay nadakpan?
5 Malit-agan ba ang langgam
kon wala butangi ug paon ang lit-ag?
Mowitik ba ang lit-ag kon wala kini nalit-agan?
6 Dili ba mangurog sa kahadlok ang mga tawo
kon patingogon na ang budyong
sa pagpahibalo nga adunay mga kaaway nga misulong?
Kon moabot ang kalamidad sa usa ka siyudad,
dili ba ang Ginoo mao ang nagpadala niini?
7 Sa pagkatinuod, dili mohimo ang Ginoong Dios
ug bisan unsa kon dili una niya kini ikapadayag
sa iyang mga alagad nga propeta.
8 Kinsay dili mahadlok kon mongulob na ang liyon?
Kinsa ba ang dili makapadayag sa mensahe sa Ginoong Dios
kon siya na mismo ang magpadayag sa imoha?
9 Sultihi ninyo ang mga pangulo nga nagpuyo
diha sa lig-ong mga bahin sa Ashdod ug sa Ehipto
nga magtigom didto sa mga bungtod sa Samaria*Samaria: mao kini ang kapital sa Israel ug nagrepresentar sa tibuok nasod sa Israel.
ug tan-awon nila ang labihan nga kagubot
ug ang mga pagpangdaog-daog
nga nahitabo niana nga lungsod.
10 “Dili sila kahibalong mobuhat ug matarong,
ug ang lig-ong mga bahin sa ilang lungsod puno
sa mga butang nga kinawat ug inilog,” miingon ang Ginoo.
11 Busa mao kini ang giingon sa Ginoong Dios batok sa Samaria,
“Sulongon kamo sa mga kaaway,
ug gub-on nila ang inyong mga depensa.
Kuhaon nila ang mga kabtangan diha sa lig-ong
mga bahin sa inyong lungsod.”
12 Midugang pagsulti ang Ginoo,
“Maingon nga luwason sa magbalantay ang duha ka tiil
o usa ka dalunggan sa mananap nga gikaon sa liyon,
salbaron usab ang mga Israelinhon nga nagpuyo sa Samaria.
Apan wala silay madala gawas sa mga putol
nga bahin sa ilang mga lantay ug katre.”†Sa kultura sa Judio, kon ang hayop nga inalimahan kan-on sa bangis nga mananap, kinahanglan makapakita ang tig-alima ngadto sa tag-iya ug bisan bukog o dalunggan na lang niini aron dili siya pabayron.
13 Mipadayon pag-ingon ang Ginoong Dios, ang Dios nga Makagagahom, “Pamatia ninyo kining akong isulti ug isugilon ninyo kini sa mga kaliwat ni Jacob.
14 “Sa adlaw nga silotan ko ang mga taga-Israel tungod sa ilang mga sala,
gub-on ko ang mga halaran sa Betel.‡Betel: usa ka dapit sa Israel nga gisimbahan.
Mangaputol ang mga sungay-sungay sa mga eskina sa halaran§Mangaputol…halaran: sumala sa 1 Hari 1:50; 2:28, ang tawo nga namiligro ang kinabuhi mahimong mokupot sa mga sungay-sungay sa mga eskina sa halaran, aron walay makahilabot kaniya. Busa ang gisaligan sa mga taga-Israel nga manalipod kanila gubaon sa Ginoo.
ug mangahulog kini sa yuta.
15 Gub-on ko ang ilang mga balay nga para sa tingtugnaw
ug mga balay nga para sa ting-init.
Gub-on ko usab ang ilang mahalong mga balay.
Busa daghan sa ilang mga balay ang mangaguba.
Ako, ang Ginoo, ang nag-ingon niini.”

- Amos
- <
- 3
- >

*3:9 Samaria: mao kini ang kapital sa Israel ug nagrepresentar sa tibuok nasod sa Israel.

†3:12 Sa kultura sa Judio, kon ang hayop nga inalimahan kan-on sa bangis nga mananap, kinahanglan makapakita ang tig-alima ngadto sa tag-iya ug bisan bukog o dalunggan na lang niini aron dili siya pabayron.

‡3:14 Betel: usa ka dapit sa Israel nga gisimbahan.

§3:14 Mangaputol…halaran: sumala sa 1 Hari 1:50; 2:28, ang tawo nga namiligro ang kinabuhi mahimong mokupot sa mga sungay-sungay sa mga eskina sa halaran, aron walay makahilabot kaniya. Busa ang gisaligan sa mga taga-Israel nga manalipod kanila gubaon sa Ginoo.

© 2009,2010,2014,2024 Biblica